***Sporočilo za javnost***

**Slovenija gostiteljica generalne skupščine**

**»*Lufthansa City Center General Assembly*«**

2. november 2017 **– Slovenija in Portorož te dni prvič gostita letno generalno skupščino »*Lufthansa City Center General Assembly*«, ki se ga udeležuje okoli 440 članov mreže** [Lufthansa City Center (LCC)](https://lufthansa-city-center.com/) **iz kar 70 držav, predstavnikov podjetij turistične industrije, predvsem pa lastnikov in direktorjev nemških, evropskih in globalnih turističnih podjetij pod franšizo *Lufthansa City Center*. Z gostovanjem tega uglednega dogodka Slovenija nadaljuje z uspešnimi kandidaturami za gostovanje dogodkov uglednih mednarodnih turističnih združenj v Sloveniji.**

V Portorožu od danes, 2. novembra, pa do vključno nedelje, 5. novembra, poteka letna generalna skupščina LCC, najpomembnejši dogodek ene od vodilnih mrež turističnih agencij. Dogodek, ki poteka vsako leto v drugi destinaciji, v letošnjem letu v Sloveniji gostita Slovenska turistična organizacija (STO) in Turistično združenje Portorož. Štiridnevni dogodek, ki se je pričel danes, omogoča pozicioniranje Slovenije kot pomembne evropske turistične destinacije med poslovno turistično javnostjo. V preteklih letih je Slovenija že gostila dogodke več uglednih mednarodnih turističnih združenj kot so letna konferenca največjega britanskega turističnega združenjaABTA leta 2014, srečanja na področju turizma nove platforme 16 plus 1, to je sodelovanja držav Srednje in Vzhodne Evrope ter Kitajske leta 2015 ter letne skupščine ECTAA leta 2016.

**Zdravko Počivalšek**, minister za gospodarski razvoj in tehnologijo:

*»Geostrateška lega Slovenije v osrčju Srednje Evrope naši državi daje ogromen potencial, ki se v turizmu kaže skozi sedaj že konstantno povečevanje prilivov iz naslova nočitev tujih gostov. Kot takšna je izjemno primerna destinacija tudi za kongresni turizem. Slednji je na eni strani lahko povod za daljši obisk države v obliki dopusta ali na drugi strani kot zlata vredna izkušnja v podporo pri promociji države kot destinacije. Zato je dejstvo, da je LCC mreža turističnih agencij Slovenijo že drugič izbrala kot destinacijo za izvedbo pomembnih dogodkov za svoje člane, toliko bolj razveseljivo. V preteklem letu smo namreč prvič gostili predstavnike oziroma agente LCC mreže v okviru regionalnega letnega srečanja. Študijske ture, ki so takrat sledile dvodnevni konferenci so zagotovo prepričale udeležence, da so Slovenijo izbrali za izvedbo letošnje generalne skupščine. Na to smo posebej ponosni, saj je bila lani gostiteljica italijanska metropola Rim. Verjamem, da bomo sposobni izkoristiti priložnosti, ki jih gostovanje tako visokih predstavnikov ponuja, saj ti v svojih državah nagovarjajo več milijonov ljudi, željnih potovanj.«*

Rast prepoznavnosti Slovenije kot zelene, aktivne in zdrave destinacije za petzvezdična doživetja za najzahtevnejše goste je med ključnimi cilji STO. Tako je izvedba najpomembnejšega letnega dogodka ugledne mreže LCC za Slovenijo kot turistično destinacijo velikega pomena.

»*Veseli me, da so organizatorji generalne skupščine uglednega združenja Lufthansa City Center za letošnjo gostiteljico izbrali prav Slovenijo, saj bomo kar 440 vplivnim predstavnikom globalne turistične industrije iz 70 držav predstavili Slovenijo kot gostoljubno, zeleno, aktivno in zdravo destinacijo za petzvezdična doživetja in kot deželo za odlična kongresna in poslovna srečanja,« izpostavlja* **mag. Maja Pak**, direktorica Slovenske turistične organizacije.

Odločitev o izbiri Slovenije in Portoroža kot gostitelja generalne skupščine LCC je bila sprejeta konec leta 2016 na lanski letni generalni skupščini LCC. Odlični infrastrukturni pogoji ter kakovostna izvedba kongresnih in poslovnih dogodkov v Sloveniji so predstavnike LCC prepričali, da najpomembnejši dogodek, to je letno generalno skupščino, LCC izvedejo prav v Sloveniji.

Uwe Müller in Andi-Julian Leta, direktorja Lufthansa City Center sta izpostavila razloge za izbiro Slovenije za izvedbo najpomembnejšega dogodka LCC.

"*Obstaja veliko razlogov za organizacijo generalne skupščine prav v Sloveniji. Eden od razlogov je izjemna raznolikost narave in pokrajine ter izredno velik potencial turizma, ki je v številnih državah še premalo znan. Drugi razlog je, da iz Slovenije prihaja eden naših članov z najdaljšim članstvom v LCC, to je LCC Kompas*,« pravi **Uwe Müller, direktor LCC**.

**Andi-Julian Leta**, direktor LCC je med razlogi za izbiro Slovenije poudaril, da je Slovenija še posebej privlačna turistična destinacija, izpostavil pa je tudi številne znamenitosti: "*Malokatera druga država ponuja takšen splet Alp, bogastva gozdov in slikovite obalne regije. Že vrsto let me navdušuje veliko število vrhunskih športnikov v domala vseh disciplinah - in to v primerjavi s sorazmerno majhnim številom prebivalcev zgolj dveh milijonov. Dejstvo je, da Slovenija ponuja še veliko privlačnega tudi za izkušene poznavalce turistične dejavnosti*".

Udeležence generalne skupščine čaka bogat strokovni program s številnimi govorniki, zanimivimi delavnicami in spoznavanjem slovenskih turističnih destinacij iz prve roke v okviru izbranih študijskih potovanj po Sloveniji v organizaciji turistične agencije Kompas.

**Mateja Sušnik**,direktorica incoming oddelka Kompas d.d.: »*Globalno združenje LCC – Lufthansa city center povezuje več kot 800 malih in srednje velikih turističnih podjetij iz 80 držav sveta z letalskim prevoznikom pod enotno blagovno znamko. Kot tako je unikum  v potovalni industriji. Kompas je postal njihov član malo po ustanovitvi leta 1991. Ponosni in počaščeni smo, da smo po 23 letih članstva letos mi, kot lokalni DMC, gostitelj letne konference in generalne skupščine te organizacije. Naše sodelovanje je primer trajnega in plodnega dela ter harmonične rasti predvsem na področju po meri izvedenih poslovnih in počitniških turističnih storitev. Potrudili se bomo, da bo 440 udeležencev konference poleg svežih idej iz delavnic in predavanj ter novih poslovnih priložnosti odneslo tudi nepozaben vtis o zeleni, aktivni in zdravi Sloveniji.*«

V petek, 3. novembra, bo v organizaciji STO za udeležence dogodka v skladišču soli Monfort potekal večerni dogodek s predstavitvijo Slovenije ter izbrano kulinariko. Dan kasneje (v soboto, 4. novembra) bo Turistično združenje Portorož udeležence dogodka gostilo na zaključnem večernem dogodku.

»*Veseli nas, da letos prav destinacija Portorož in Piran gosti pomembno srečanje združenja potovalnih agencij in organizatorjev potovanj Lufthansa City Centre. Srečanje je edinstvena priložnost za predstavitev naše destinacije kar 440 agentom iz vseh kontinentov in hkrati priložnost za navezovanje novih poslovnih stikov. Naša naloga je, da goste dogodka navdušimo in jim ponudimo možnost, da doživijo in začutijo vse, kar ponujata Portorož in Piran*,« izpostavlja **mag. Igor Novel**, direktor Turističnega združenja Portorož.

Za vse udeležence generalne skupščine bo v soboto, 4. novembra izveden tudi ogled Pirana, kjer se bodo s turistično in kulinarično ponudbo predstavile tudi različne slovenske turistične destinacije, po zaključku generalne skupščine pa bodo udeleženci imeli možnost udeležiti se študijskih potovanj po Sloveniji v organizaciji turistične agencije Kompas.

Slovenija je predstavnike oziroma agente, ki so vključeni v mrežo LCC prvič gostila maja 2015 na regionalnem letnem srečanju, ki se ga je udeležilo več kot 90 agentov iz več kot 30 držav, dvodnevni poslovni konferenci pa so udeleženci našo deželo spoznavali iz prve roke v okviru več študijskih potovanj.

**Dodatne informacije**

**Slovenska turistična organizacija**

Dimičeva 13, SI-1000 Ljubljana, Slovenija

Tel. št.: 00386 (0)1 5898 550

Livija Kovač Kostantinovič, Tržno komuniciranje in odnosi z javnostmi [livija.kovac@slovenia.info](mailto:livija.kovac@slovenia.info)